Keld Albrechtsen (EL), 2001-03-21:
Jeg vil gerne sige tak for debatten, som jo har vist - og det vil jeg gerne sig tak for - at SF og Dansk Folkeparti støtter vores beslutningsforslag, og at det i hvert fald på nogle punkter også finder støtte i regeringspartierne, selv om regeringspartierne har nogle forhandlingstaktiske årsager til, at de forholder sig lidt tøvende over for forslaget.
Ministeren ville gerne have et rummeligt forhandlingsmandat.
Jeg synes på den anden side, det er meget vigtigt at få fastslået en smertetærskel, for hvis det er rigtigt, som fru Anne Baastrup siger, og som jeg altså også har hørt, foregår der altså nogle kompromisforhandlinger i øjeblikket, som bestemt ikke på alle punkter går i den rigtige retning.
Der er en vis offentlighed i dag.
Det kan vi rent faktisk risikere, og derfor vil jeg gerne støtte den fremgangsmåde, som fru Charlotte Antonsen, hr. Kristian Thulesen Dahl og fru Anne Baastrup har fremført som en mulighed: når vi får papirerne fra Parlamentet og ser de ændringer, Parlamentet ønsker, og som åbenbart ikke længere er så gode, som vi kunne have ønsket, tager vi en drøftelse på grundlag af selve forordningen, som den ser ud på det tidspunkt.
Jeg er meget enig med hr. Thulesen Dahl i det synspunkt, at man ikke skal kunne hemmeligholde et dokument, bare fordi man på forhånd har besluttet, at det er hemmeligt, eller fordi det tilhører et sagsområde, hvor alt bliver hemmeligstemplet.
Sådan er det faktisk heller ikke i NATO.
Jeg har i hvert fald i USA fået papirer med konkrete oplysninger om atomvåben.
Der har været enkelte sætninger, som amerikanerne har slettet efter nøje vurdering, men i USA er det faktisk sådan, at selv et dokument om atomvåben principielt er offentligt tilgængeligt, men at der kan være ting i det, som ud fra en meget nøje, konkret vurdering bliver slettet.
Jeg synes ikke, det er smukt, at vi i Europa har offentlighedsregler, som er væsentlig ringere end dem, man har i USA.
Jeg har faktisk ved flere lejligheder måttet henvende mig i Washington for at få oplysninger om NATO-forhold, som jeg ikke kunne få her i Europa, fordi vi bortset fra Sverige er så lukkede i Europa, som vi faktisk er.
Derfor synes jeg, at princippet om, at der f.eks. må gennemføres generelle Solana-undtagelser, og disse såkaldte sikkerhedsregler, som ministeren omtalte, er noget lumsk noget.
De sidder med det i Ministerrådet, men vi andre har ikke rigtig mulighed for at finde ud af, hvad det egentlig handler om.
Det burde vi nok have noget mere orientering om, for her indfører man altså regler om klassifikation af dokumenter.
Så siger ministeren, at umiddelbart har det ikke noget med aktindsigt at gøre, for der kan godt være et klassificeret dokument, som man kan søge aktindsigt om.
Så er jeg bange for, at det, man kalder Ministerrådets sikkerhedsregler, er noget snavs, man er i færd med at håndtere.
Det, der gør mig betænkelig, er, at så sætter man det på dagsordenen for ministerrådsmøderne, og så bliver det taget af dagsordenen, og vi får ikke rigtig nogen orientering
om det i Folketingets Europaudvalg
Det er noget mystisk noget, og det bryder jeg mig altså ikke om
, især ikke når det handler om en diskussion om offentlighed.
Det er derfor, vi har medtaget punktet om, at der ikke skal indføres regler om klassifikation af dokumenter.
Jeg håber, at vi på baggrund af denne debat kan få udformet et dansk forhandlingsgrundlag, som betyder, at hvis det går, som fru Anne Baastrup frygter - og som jeg også frygter - så vil Danmark ikke underskrive noget, som i realiteten bliver dårligere end det, vi har i dag.
Jeg vil slutte her, men jeg vil sige tak for debatten
, fordi jeg synes, der er kommet nogle gode synspunkter frem.
Alle partier har jo sagt, at de går ind for en øget åbenhed, og det synes jeg er væsentligt at notere, og alle partier har i princippet tilsluttet sig, at der ikke skal være flere undtagelser end strengt nødvendigt.
Jeg synes bare, at vi vedrørende nogle af de punkter, som ligger i forslaget, allerede i dag med fordel kunne have givet et klart signal til Kommissionen og Parlamentet og Ministerrådet om, at det er Danmarks position, men det oplæg kommer ministeren forhåbentlig med til Folketingets Europaudvalg, når der skal tilrettelægges et forhandlingsmandat.